Стартира академия „Иновации в действие” - проект за знание и умения по иновативни практики

София, 15 октомври 2012 г. Днес стартира социално-отговорният проект на Солвей Соди АД – Академия „Иновация в действие”. Тази инициатива има за цел да даде шанс на млади хора с иновативни идеи и желание да променят заобикалящата ни среда да получат безплатно знание и умения, свързани с проекти за иновации. Основен партньор на проекта е Институтът за предприемачи на Сиско.

Академията е под наслов „Направи света по-добър” и в нея могат да участват млади хора – настоящи студенти или завършили в рамките на последните пет години. Тя има конкурсен характер, като ще се оценяват устойчиви, иновативни идеи, допринасящи за икономическото и социално развитие на нашето общество.

„Като компания, ориентирана към устойчивото развитие и иновациите в полза на природата и обществото, Солвей Соди АД приветства младите хора да участват в академия „Иновация в действие”. Надяваме се интересът да е голям, тъй като вярваме, че младежите са нашето бъдеще и разчитаме на техните проекти и свежи идеи”, каза по повод инициативата г-н Спирос Номикос, изпълнителен директор на Солвей Соди АД.

Инициативата е разделена на два основни етапа – отворени семинари и работилници за иновационни проекти. На 5 ноември 2012 г. стартира първият етап на академия „Иновации в действие” с отворения семинар в София, който ще се проведе в СУ „Св. Климент Охридски”. Подобни семинари ще се проведат през периода 12-16 ноември 2012 г. във Варна и Бургас. След края на семинарите кандидатите ще заявят желанието си за участие в конкурса, като попълнят онлайн формата за кандидатстване на сайта на инициативата http://innovationinaction.eu/ и опишат в есе иновативната си идея. Предложенията могат да бъдат от сферата на управление на отпадъците, чиста енергия, управление на водите, пречистване на въздуха, устойчиво земеделие, социална отговорност, иновативни организации.

Иновативните идеи на кандидатите ще бъдат оценявани на база утвърдени и ясни критерии. Идеите, класирани с най-много точки, ще имат възможност да се включат във втория етап на инициативата – работилниците. В тях за период от три месеца участниците ще могат персонално да получават съвети и конкретни знания за това как да изготвят проекта си най-успешно, как той да бъде финансово самостоятелен и на какво да наблегнат, за да има полезно въздействие върху обществото. Целта на работилниците е да се изгради разбиране, знания и умения за устойчиви иновации, да се повиши мотивацията и увереността за реализация им, както и участниците да получат подкрепа и експертно мнение в представянето на идеите си. Тъй като академията е национална, организаторите са предвидили публикуването на видеоматериали от работилниците на интернет страницата на инициативата, за да може знанията и уменията да бъдат достъпни за всеки желаещ да се включи в нея. По този начин проектът става достъпен за млади хора от цяла България, като кандидатстващите за финалния етап не се ограничават само с участниците в работилниците. Предимството на класиралите се за тях е, че те ще имат възможност да зададат своите въпроси и да получат помощ при подготовката конкретно на своя проект.

След края на работилниците кандидатите, подготвили пълно описание на своя проект, го изпращат на имейла на инициативата. Трите предложения, оценени от авторитетното жури с най-високи резултати, ще бъдат обявени на официално награждаване, което ще се състои в края на април 2013 г. Те ще спечелят атрактивни награди, свързани с обучение по иновации и предприемачество. Наградите са - първа награда: магистратура във водещ университет в България, втора и трета награда: работилница от портфолиото на Института за предприемачи на Сиско.

Специалната, четвърта награда от Солвей Соди е участие в лятна програма на Solvay Brussels School of Economics and Management в Брюксел.

Солвей Соди АД е устойчива, иновативна и икономически значима компания, която е един от лидерите в устойчивата химическа промишленост и управлява дейността си с грижа за околната среда, здравето и безопасността. Солвей Соди е част от групата СОЛВЕЙ - лидер в иновациите и устойчивите иновативни практики. Един от най-значимите проекти на СОЛВЕЙ е създаването на Solar Impulse (Солар Импулс), самолет, проектиран да лети със слънчева енергия, без да използва гориво и да причинява вредни емисии. Solar Impulse е единственият “слънчев” самолет в света. Още от 2004 г. СОЛВЕЙ, като водещ технологичен партньор и главен спонсор на проекта, го подкрепя, предоставяйки опита на своите инженери с 11 продукта, с около 20 приложения и с общо над 6000 части.

За Солвей Соди АД

Солвей Соди АД е едно от най-големите индустриални предприятия в България и най-големият завод в Европа за синтетично производство на калцинирана сода с номинален капацитет от 1,5 милиона тона сода годишно. Дружеството е един от най-големите инвеститори в България, осигуряващ 1% от националния износ. Основните му продукти са: Na2CO3 - калцинирана сода (лека и тежка) и NaHCO3 - сода бикарбонат.